รัฐบาลไทย-ข่าวทำเนียบรัฐบาล-พลเอก ฉัตรชัย สาริกัลยะ รองนายกรัฐมนตรี ตรวจเยี่ยมพร้อมมอบนโยบายด้านสังคมเพื่อขับเคลื่อนงาน พม.
วันพฤหัสบดีที่ 31 พฤษภาคม 2561
พลเอก ฉัตรชัย สาริกัลยะ รองนายกรัฐมนตรี ตรวจเยี่ยมพร้อมมอบนโยบายด้านสังคมเพื่อขับเคลื่อนงาน พม.
พลเอก ฉัตรชัย สาริกัลยะ รองนายกรัฐมนตรี ตรวจเยี่ยมพร้อมมอบนโยบายด้านสังคมเพื่อขับเคลื่อนงาน พม.
วันนี้ (30 พ.ค. 61) เวลา 13.30 น. พลเอกฉัตรชัย สาริกัลยะ รองนายกรัฐมนตรี ตรวจเยี่ยมกระทรวงการพัฒนาสังคมและความมั่นคงของมนุษย์ (พม.) และติดตามการดําเนินงานของกระทรวง พม. ตามนโยบายรัฐบาลพร้อมมอบนโยบายในการดําเนินงานด้านสังคมเพื่อขับเคลื่อนงานในระยะต่อไป โดยมีพลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) พร้อมด้วยนายปรเมธี วิมลศิริ ปลัดกระทรวงการพัฒนาสังคมและความมั่นคงของมนุษย์ (ปลัด พม.) และคณะผู้บริหารกระทรวง พม. ให้การต้อนรับ ณ ห้องประชุมชั้น 8 อาคารกรมพัฒนาสังคมและสวัสดิการ กระทรวง พม. สะพานขาว กรุงเทพฯ
กระทรวงการพัฒนาสังคมและความมั่นคงของมนุษย์ (พม.) เป็นหน่วยงานสําคัญในการขับเคลื่อนงานด้านสังคมตามนโยบายของรัฐบาล "ลดความเหลื่อมล้ําของสังคม และการสร้างโอกาสเข้าถึงบริการของรัฐ” เพื่อให้ประชาชนทุกกลุ่มเป้าหมาย โดยเฉพาะเด็ก เยาวชน สตรี ผู้สูงอายุ คนพิการ และผู้ด้อยโอกาส ได้มีความมั่นคงในการดํารงชีวิตด้วยคุณค่าและศักดิ์ศรีความเป็นมนุษย์อย่างเท่าเทียมกันในสังคม สําหรับการตรวจเยี่ยมกระทรวง พม. ของพลเอกฉัตรชัย สาริกัลยะ รองนายกรัฐมนตรี ในครั้งนี้ เป็นการติดตามการดําเนินงานด้านสังคม พร้อมทั้งได้ให้กําลังใจข้าราชการ พนักงาน และเจ้าหน้าที่กระทรวง พม. ซึ่งต้องปฏิบัติงานด้านสังคมเพื่อช่วยเหลือประชาชนกลุ่มเป้าหมายมาอย่างต่อเนื่อง
การตรวจเยี่ยมกระทรวง พม. ในครั้งนี้ ได้มีการรายงานผลการดําเนินงานของกระทรวง พม. ที่ขับเคลื่อนตามนโยบายรัฐบาล ในด้านต่างๆ อาทิ 1) การบูรณาการการพัฒนาศักยภาพคนตลอดช่วงชีวิต 2) การพัฒนากลไก สนับสนุนเครือข่ายทางสังคมและประชารัฐ 3) แผนรองรับการเตรียมการเข้าสู่สังคมผู้สูงอายุ 4) การสนับสนุนเงินอุดหนุนเลี้ยงดูเด็กแรกเกิด 5) การแก้ไขปัญหาตั้งครรภ์ในวัยรุ่น ตามยุทธศาสตร์ป้องกันและแก้ไขปัญหาการตั้งครรภ์ในวัยรุ่น ระดับชาติ 6) การพัฒนาสิ่งอํานวยความสะดวกสําหรับคนทั้งมวล สําหรับผลการดําเนินงานของกระทรวง พม. ในรอบ 6 เดือน ได้แก่ การดําเนินโครงการเงินอุดหนุนเพื่อการเลี้ยงดูเด็กแรกเกิดซึ่งปัจจุบันมีผู้มีสิทธิ์ลงทะเบียน 483,383 คน การเสริมสร้างกลไกสภาเด็กและเยาวชน 8,781 แห่ง ทั่วประเทศ การส่งเสริมการจ้างงานคนพิการ ภาคเอกชน จํานวน 60,527 คน และภาครัฐ จํานวน 10,031 คน การจัดทํานวัตกรรม Gold Application สําหรับผู้สูงอายุ การพัฒนาทักษะอาชีพแก่สตรีและครอบครัวเสริมสร้างโอกาสในการดําเนินธุรกิจแก่สตรี จํานวน 3,886 คน การคุ้มครองพัฒนาคุณภาพชีวิตคนไร้ที่พึ่ง คนขอทาน โดยพัฒนาและฟื้นฟูศักยภาพภายใต้โครงการ "ธัญบุรีโมเดล” จํานวน 713 ราย การจัดทํา TIP Report ส่งสหรัฐอเมริกาพร้อมทั้งเตรียมจัดงานวันต่อต้านการค้ามนุษย์ประจําปี 2561 ในวันที่ 6 มิ.ย. 2561 การดําเนินโครงการฟื้นฟูเมืองชุมชนดินแดง แปลง G จํานวน 334 หน่วย ซึ่งจะดําเนินการก่อสร้างแล้วเสร็จในเดือนมิถุนายน 2561 และการพัฒนาที่อยู่อาศัยชุมชนริมคลองลาดพร้าวจํานวน 1,190 ครัวเรือน ส่วนผลงานของกระทรวง พม. ที่ตอบโจทย์การปฏิรูปและThailand 4.0 เช่น การปรับเปลี่ยนระบบการจ่ายเงินอุดหนุนถึงผู้รับบริการ ด้วยการจ่ายเงินผ่านระบบอิเล็กทรอนิกส์ Krungthai Corporate Online ซึ่งเริ่มดําเนินการตั้งแต่วันที่ 1 พฤษภาคม 2561
สําหรับการขับเคลื่อนงานด้านสังคมในระยะต่อไป พลเอกฉัตรชัย สาริกัลยะ รองนายกรัฐมนตรี ได้เน้นย้ําให้กระทรวง พม. เร่งจัดทําแผนและดําเนินงานด้านที่อยู่อาศัยสําหรับผู้มีรายได้น้อยและผู้สูงอายุ พร้อมทั้งจัดเตรียมแผนการรองรับสังคมผู้สูงอายุ ซึ่งต้องบูรณาการร่วมกันทุกหน่วยงาน เพื่อเตรียมประกาศเป็นวาระแห่งชาติภายในเดือนสิงหาคมนี้ อย่างไรก็ตาม ขอยืนยันว่ากระทรวง พม. พร้อมขับเคลื่อนงานด้านสังคม ด้วยความซื่อสัตย์ สุจริต มุ่งมั่นช่วยเหลือดูแลประชาชนทุกกลุ่มเป้าหมายต่อไป